TIP OS: Kender du mere til sagen eller lignende forhold? Send os en mail eller sms/mms til 1224 (alm. takst)

Elektronikkæden Fona, der har 56 butikker over hele Danmark, er gået i betalingsstandsning og søger nu en ny ejer eller partner for at komme ud af en dyb krise, oplyser selskabet i en pressemeddelelse.

Fona i kæmpe problemer: Det betyder det for dig som kunde

Det betyder, at selskabet er truet af lukning, hvis ikke de får tilført ny kapital.

- Det gør mig meget ondt, at virkeligheden for Fona ser ud, som den gør, da medarbejderne er uden skyld i den situation, vi er havnet i.

- Men vi går alle helhjertet ind i at finde den bedste løsning for virksomheden, for Fona er en fantastisk virksomhed, siger Michael Kjær, der er administrerede direktør i F Group A/S, som ejer Fona, i en pressemeddelelse.

Det skal der ske nu: Kreditorerne har magten Den rekonstruktion - eller betalingsstandsning - som Fona er igennem nu, handler ganske simpelt om, at firmaet ikke længere er solvent. Altså, at de ikke kan betale deres regninger og fortsætte driften. Derfor skal der laves nogle aftaler med kreditorerne - og firmaets fremtid sikres, hvis det er muligt. Under en rekonstruktion følges nogle særlige regler, der skal sikre kreditorerne mest muligt af deres tilgodehavender, men altså også give Fona de bedste muligheder for at overleve. Sagen bliver ført ved Skifteretten, hvor der den kommende tid vil være en række af møder om de løsninger, som både kreditorerne og Fona ønsker. Kreditorerne har stor magt i processen - de har krav på at få deres penge, men har selv en interesse i at få en løsning, der giver dem mest muligt. Typisk skal kreditorerne acceptere, at de kun får en brøkdel af deres oprindelige krav for, at en rekonstruktion kan lykkes. Hvis det ikke lykkes at rekonstruere firmaet, går det konkurs.

Formelt set hedder det sig, at Fona indleder en rekonstruktion af selskabet ved Sø- og Handelsretten i København.

I pressemeddelelsen meddeler selskabet også, kreditorerne har fået en meddelelse om, "at de må vente med at få deres penge".